Москва имҩаҧысуеит аҧсуа сахьаҭыхыҩцәа русумҭақәа рцәыргақәҵа
Аҧсны Аҳәынҭқарра Акультуреи аҭоурых-культуратә ҭынха ахьчареи рминистрра ацхыраарала Москва имҩаҧысуеит аҧсуа сахьаҭыхыҩцәа русумҭақәа рцәыргақәҵа. Ацәыргақәҵа аатуеит ноиабр 2 асааҭ 17.00 рзы. Ицәыргақәҵахоит аҟазара еиуеиҧшым ахырхарҭақәа рыла инагӡо аусумҭақәа – аскульптура, аҿыханҵа, аграфика, акерамика уҳәа, зынӡа 80 усумҭа.
Ацәыргақәҵа еиҿыркаауеит Аҧсни Урыстәылеи Асахьаҭыхыҩцәа реидгылақәа.
Аус ауеит ноиабр 17, 2017 шықәса рҿынӡа.